CELEX: 32019D1005
Language: sl
Date: 2019-06-19 00:00:00
Title: Izvedbeni sklep Komisije (EU) 2019/1005 z dne 19. junija 2019 o ugotovitvi, da začasna opustitev preferencialne carine ni primerna za uvoz banan s poreklom iz Nikaragve

20.6.2019   
               
               
                  SL
               
               
                  Uradni list Evropske unije
               
               
                  L 163/101
               
            
         IZVEDBENI SKLEP KOMISIJE (EU) 2019/1005
         z dne 19. junija 2019
         o ugotovitvi, da začasna opustitev preferencialne carine ni primerna za uvoz banan s poreklom iz Nikaragve
         EVROPSKA KOMISIJA JE –
         ob upoštevanju Pogodbe o Evropski uniji in Pogodbe o delovanju Evropske unije,
         ob upoštevanju Uredbe (EU) št. 20/2013 Evropskega parlamenta in Sveta z dne 15. januarja 2013 o izvajanju dvostranske zaščitne klavzule in stabilizacijskega mehanizma za banane iz Sporazuma o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (1) in zlasti člena 15(2) Uredbe,
         ob upoštevanju naslednjega:
         
                     (1)
                  
                  
                     S Sporazumom o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (2) (v nadaljnjem besedilu: Sporazum) je bil uveden stabilizacijski mehanizem za banane, ki se je v državah Srednje Amerike začel začasno uporabljati leta 2013, v Nikaragvi pa 1. avgusta 2013.
                  
               
                     (2)
                  
                  
                     Stabilizacijski mehanizem za banane, ki se izvaja z Uredbo (EU) št. 20/2013, določa, da po tem, ko ena od zadevnih držav doseže opredeljen sprožitveni obseg uvoza svežih banan (tarifna številka 0803 90 10 kombinirane nomenklature Evropske unije z dne 1. januarja 2012), Komisija sprejme izvedbeni akt, s katerim začasno opusti preferencialno carino, ki se uporablja za uvoz svežih banan iz navedene države, ali določi, da takšna opustitev ni primerna.
                  
               
                     (3)
                  
                  
                     Uvoz svežih banan s poreklom iz Nikaragve v Unijo je 25. marca 2019 presegel opredeljen sprožitveni obseg uvoza v višini 14 500 ton, kakor je določen v Prilogi k Uredbi (EU) št. 20/2013.
                  
               
                     (4)
                  
                  
                     Komisija je v skladu s členom 15(3) Uredbe (EU) št. 20/2013 upoštevala vpliv zadevnega uvoza na razmere trga Unije za banane, da bi ugotovila, ali bi bilo treba preferencialno carino opustiti. Komisija je preučila vpliv zadevnega uvoza na raven cen v Uniji, razvoj uvoza iz drugih virov ter celotno stabilnost trga Unije za sveže banane.
                  
               
                     (5)
                  
                  
                     Ko je bil presežen opredeljen sprožitveni obseg uvoza za leto 2019, je uvoz svežih banan iz Nikaragve predstavljal 1,5 % uvoza svežih banan v Unijo, za katere je veljal stabilizacijski mehanizem za banane.
                  
               
                     (6)
                  
                  
                     Istočasno je uvoz iz velikih držav izvoznic, s katerimi je Unija prav tako sklenila sporazume o prosti trgovini, zlasti iz Kolumbije, Ekvadorja in Kostarike, znašal 14,4 %, 19,3 % oziroma 16,9 % njihovega opredeljenega sprožitvenega obsega uvoza. „Neporabljene“ količine v okviru stabilizacijskega mehanizma v višini približno 5 milijonov ton so bile 25. marca 2019 znatno večje kot skupni uvoz iz Nikaragve, ki je znašal 15 600 ton.
                  
               
                     (7)
                  
                  
                     Uvozna cena iz Nikaragve za prva dva meseca leta 2019 je bila v povprečju 572 EUR/tono, kar je za 16 % nižje od povprečne cene drugega uvoza svežih banan v Unijo, ki je znašala 648 EUR/tono. Leta 2018 je bila povprečna uvozna cena banan iz Nikaragve za 26 % nižja od povprečne cene drugega uvoza svežih banan v Unijo.
                  
               
                     (8)
                  
                  
                     Čeprav je bila povprečna veleprodajna cena banan katerega koli porekla januarja in februarja 2019 za 8,3 % nižja od zadevne cene januarja in februarja 2018, tj. 944 EUR/tono januarja in februarja 2019 v primerjavi z 1 029 EUR/tono januarja in februarja 2018, je bila povprečna veleprodajna cena v Uniji proizvedenih banan januarja in februarja 2019 za 7,7 % višja kot januarja in februarja 2018, tj. 1 086 EUR/tono v prvem primeru v primerjavi z 1 008 EUR/tono v drugem primeru.
                  
               
                     (9)
                  
                  
                     Ker je uvoz banan iz Nikaragve majhen, ni vplival na tržno ceno banan v Uniji. Zato nič ne kaže, da bi bila stabilnost trga Unije ogrožena zaradi uvoza svežih banan iz Nikaragve, ki presega opredeljen letni sprožitveni obseg uvoza, ali da bi imel ta presežek kakršen koli pomemben vpliv na položaj proizvajalcev v Uniji.
                  
               
                     (10)
                  
                  
                     Marca 2019 tudi ni bilo nobenih znakov tveganja za resno poslabšanje na trgu Unije ali resno poslabšanje gospodarskega položaja v najbolj oddaljenih regijah Unije.
                  
               
                     (11)
                  
                  
                     Zato se začasna opustitev preferencialne carine za uvoz banan s poreklom iz Nikaragve v tej fazi ne zdi primerna.
                  
               
                     (12)
                  
                  
                     Treba je opozoriti, da je uvoz iz Nikaragve v letu 2018 presegel opredeljen letni sprožitveni obseg uvoza 10. aprila in da je do konca navedenega leta dosegel raven 81 000 ton. Vendar je Komisija v svoji naknadni analizi ugotovila, da niti navedeni uvoz niti drugi uvoz iz držav, za katere se uporablja stabilizacijski mehanizem, nista povzročila motenj na trgu Unije.
                  
               
                     (13)
                  
                  
                     Glede na to, da je bil letni sprožitveni obseg presežen že marca, in čeprav je skupni uvoz iz Nikaragve na trg Unije majhen, bo Komisija še naprej spremljala to področje in lahko sprejme ukrepe v poznejši fazi, če bo to potrebno.
                  
               
                     (14)
                  
                  
                     V skladu s členom 14(4) Uredbe (EU) št. 20/2013 bi moral ta sklep začeti veljati takoj –
                  
               SPREJELA NASLEDNJI SKLEP:
         
            Člen 1
            Začasna opustitev preferencialne carine za uvoz svežih banan, uvrščenih pod tarifno številko 0803 90 10 kombinirane nomenklature Evropske unije ter s poreklom iz Nikaragve, ni primerna.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 19. junija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 17, 19.1.2013, str. 13.
         
            (2)  UL L 346, 15.12.2012, str. 3.